กรุงไทยขายพันธบัตรผ่านตู้เอทีเอ็ม
กรุงไทยเปิดขายพันธบัตรรายย่อยผ่านตู้เอทีเอ็มเริ่มต้นวงเงินขั้นต่ำ1,000บาทฟรีค่าเปิดบัญชีปีแรก
29 ส.ค. 2554

กรุงไทยเปิดขายพันธบัตรรายย่อยผ่านตู้เอทีเอ็มเริ่มต้นวงเงินขั้นต่ำ1,000บาทฟรีค่าเปิดบัญชีปีแรก
นายอภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย กล่าวว่า ธนาคารได้ร่วมมือกับสำนักงานบริหารหนี้สาธารณะ(สบน.) เพิ่มช่องทางจำหน่ายพันธบัตรรัฐบาลเพื่อรายย่อยพิเศษ ในปีงบประมาณ 2554 ผ่านเครื่องเอทีเอ็มของธนาคารกว่า 7,300 เครื่องทั่วประเทศ
ทั้งนี้ลูกค้าทั่วไปสามารถซื้อพันธบัตรรัฐบาลผ่านเอทีเอ็มของธนาคารเริ่มต้นวงเงินขั้นต่ำ 1,000 บาท สูงสุดไม่เกิน 1 ล้านบาท จากเดิมจะจำหน่ายขั้นต่ำ 1 หมื่นบาท ดอกเบี้ย 3.75% ซึ่งรูปแบบเดิมลูกค้าต้องซื้อพันธบัตรผ่านสาขาธนาคารเท่านั้น
นายอภิศักดิ์ กล่าวว่า ขั้นตอนการซื้อเริ่มต้นลูกค้าจะต้องเปิดบัญชีเงินฝากออมทรัพย์กับธนาคาร โดยจะได้รับบัตรเอทีเอ็มในการซื้อพันธบัตรโดยเฉพาะ หากจะซื้อพันธบัตรก็ใช้วิธีเหมือนกดเอทีเอ็ม แต่เปลี่ยนเป็นซื้อพันธบัตรแทน เงินที่อยู่ในบัญชีเงินฝากออมทรัพย์ก็จะถูกหักออก โดยธนาคารจะให้สมุดบัญชีสำหรับพันธบัตรอีกเล่ม ทั้งนี้ธนาคารจะไม่คิดค่าใช้จ่ายการเปิดบัญชี และบัตรเอทีเอ็มสำหรับการซื้อพันธบัตรในปีแรก.